P r e d k l a d a c i a   s p r á v a

Materiál „Návrh príspevku Slovenskej republiky do akcie EÚ na podporu misie Africkej únie (AÚ) AMIS II v Sudáne/Darfúre“ je predkladaný ako iniciatívny materiál. Materiál reaguje na krízu v uvedenej oblasti a zároveň navrhuje príspevok SR do operácií krízového manažmentu Európskej únie.
Vychádzajúc zo svojich bezpečnostných záujmov definovaných v Bezpečnostnej stratégii Slovenskej republiky sa SR chce v zmysle solidarity a v spolupráci s medzinárodným spoločenstvom angažovať na zaručovaní bezpečnosti a stability a zmierňovaní následkov kríz iných štátov a národov. Africký kontinent predstavuje trvalý zdroj viacerých hrozieb, ktoré priamo vplývajú na bezpečnosť spoločného európskeho priestoru, ktorý SR zdieľa s ostatnými partnermi či už v rámci NATO, EÚ alebo mimo týchto zoskupení. 
Sudán predstavuje aj jednu z geografických  priorít oficiálnej rozvojovej pomoci SR. V priebehu rokov 2003 a 2004 boli na území Sudánu uskutočnené projekty v hodnote takmer 9 mil. Sk. Vzhľadom na rozhodnutie vlády SR o odpustení dlhu vo výške 1 miliardy Sk (uznesenie vlády SR č. 709 z 21. 9. 2005) sa SR v roku 2005 zaradí medzi najvýznamnejších donorov rozvojovej pomoci v Sudáne. Je v záujme SR, aby táto pomoc bola účinná, čo je možné dosiahnuť iba v stabilnom a bezpečnom prostredí.
Na základe materiálu do vlády „Vyhodnotenie pôsobenia ozbrojených síl SR v operáciách a misiách medzinárodného krízového manažmentu za rok 2004  s návrhom predpokladanej účasti v rokoch 2005 – 2006“ , ktorý bol schválený uznesením vlády SR č. 470 z 15. 6. 2005, je zámerom vyváženie účasti v operáciách, t. j. zníženie účasti v operáciách OSN a zvýšenie účasti v pozorovateľských misiách (OSN, OBSE, EÚ) predovšetkým v oblastiach, kde Slovenská republika nebude mať záujem vysielať početnejší kontingent. 

V súlade s predkladaným návrhom bude príspevok SR do akcie EÚ na podporu misie Africkej únie (AÚ) AMIS II v Sudáne/Darfúre predstavovať:

1.	finančný príspevok prostredníctvom mechanizmu ATHENA, ktorým sa SR bude podieľať na spoločných nákladoch vojenskej zložky akcie (v zmysle čl. 11 jednotnej akcie);

2.	vyslanie 2 príslušníkov OS SR ako vojenských pozorovateľov v rámci akcie EÚ na časovo neobmedzené obdobie od januára 2006 s operačným priestorom celého územia Sudánu so 6-mesačným rotačným obdobím.

Materiál bol predmetom medzirezortného pripomienkového konania, pripomienky boli akceptované a zapracované. Materiál sa na rokovanie vlády SR predkladá bez rozporov.
 
Materiál nepredstavuje zvýšený dopad na rozpočet, pretože výdavky budú zabezpečené v rámci limitu výdavkov kapitoly ministerstva obrany SR, ktorý bol schválený v rozpočte verejnej správy na roky 2006 – 2008, a nebude mať ekonomický, environmentálny vplyv, ani vplyv na zamestnanosť a podnikateľské prostredie.